《次韵葛鲁卿送示近作一通二首 其一》
宋代·沈与求

八驺尽屏如萦策，微步招寻老宾客。离离草色乱沟塍，脚底春风随蜡屐。

蛰龙昨夜起洄潭，忽雷闪电飞千岩。朝来遗珠落怀袖，复见国风歌二南。

公洗膏肓砭传癖，词伯儒宗蚤扬历。诗成聊复贮锦囊，副在久应藏石室。

只今漂泊客烟村，高哦七字哀王孙。有如此言公不食，东山那得留安石。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。